നിങ്ങളുടെ വിനോദമാണ് ഞങ്ങളുടെ ഉപജീവനം: ആളൊഴിഞ്ഞ ഫോര്ട്ട് കൊച്ചിയില് നല്ല നാളേയ്ക്ക് കാത്തിരിക്കുന്നവര് Lockdown Life എട്ടു മാസത്തോളം കട അടച്ചിട്ടു. വേറെ ജോലിക്കൊക്കെ പോയി. ഇപ്പോഴാണ് വീണ്ടും കട തുറക്കാന് തുടങ്ങിയത്.കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ മുന്പ് ഏകദേശം 1000 രൂപ വരെ ഓരോ ദിവസവും കിട്ടിയിരുന്നു. ഇപ്പോള് രണ്ടോ മൂന്നോ ദിവസം കാത്തിരുന്നാല് പോലും അതാകില്ല. ഇങ്ങനെ പൂട്ടിയിട്ടാല് ഉള്ള സാധനങ്ങള് നശിച്ചു പോകും. ആദ്യ തരംഗത്തില് കുറെ സാധനങ്ങള് ഇങ്ങനെ നശിച്ചു പോയതാണ്. കടയില് നിരത്തിവെച്ച തൊപ്പിയും കൂളിംഗ് ഗ്ലാസും തുടച്ച് വൃത്തിയാക്കിക്കൊണ്ട് അഷ്കര് പറഞ്ഞു. അഷ്കറിന് 40 വയസ്സ് വയസ്സേയുള്ളൂ. ഫോര്ട്ട് കൊച്ചിയില് ബീച്ചിലേക്കുള്ള നടപ്പാതയോട് ചേര്ന്ന ഒരു പെട്ടിക്കടയാണ് അഷ്കറിന്റെ ജീവനോപാദി. ഏതാനും ദിവസങ്ങള്ക്ക് മുമ്ബ് മാത്രം തുറന്ന കടയില് ഇരുന്ന്, പിന്നിട്ട ഒരു വര്ഷത്തെ സാഹചര്യങ്ങള് ചുരുങ്ങിയ വാക്കുകളില് അഷ്കര് വിവരിച്ചു. ആവര്ത്തിച്ചാവര്ത്തിച്ച് പറയാന് പോലും താല്പര്യമില്ലാത്ത വിധം ഒരുതരം നിസ്സംഗത അഷ്കറിലുണ്ടായിരുന്നു. വാക്കുകള്ക്ക് ഉപരിയായി കോവിഡ്കാല ലോക്ഡൗണില് വരുമാനം മുട്ടി ജീവിതം തള്ളിനീക്കിയതിന്റെ ദൈന്യത അഷ്കറിന്റെ കണ്ണുകളില് വായിച്ചെടുക്കാമായിരുന്നു. അഷ്കര് ഫോര്ട്ട് കൊച്ചിയിലെ കടയുടെ മുന്നില് കേരളത്തിലെ ഏറ്റവും പ്രധാനപ്പെട്ട വിനോദ സഞ്ചാര കേന്ദ്രമായ ഫോര്ട്ട് കൊച്ചിയില് 2021 സെപ്തംബര് ആദ്യവാരത്തെ കാഴ്ചയാണ് ഇത്. അഷ്കര് മാത്രമല്ല, ഇവിയെടുള്ള എല്ലാ വഴിയോരക്കച്ചവടക്കാരും ഇതേ അവസ്ഥയിലാണ്. കോവിഡ് ഒരു വില്ലനായി അവതരിച്ചപ്പോള്, ജീവിതത്തിനു മുന്നില് പകച്ചു നിന്നു പോവുകയാണ് ഇവര്. ആദ്യ അടച്ചിടലിന് ശേഷം ഘട്ടംഘട്ടമായി ടൂറിസം മേഖല മുഴുവന് തുറന്നുകൊടുത്തെങ്കിലും അത് പേരിലൊതുങ്ങി. ഇപ്പോഴുമുണ്ട് നിയന്ത്രണങ്ങള്. മേഖല തിരിച്ച്, കണ്ടെയ്മെന്റ് സോണുകള് പ്രഖ്യാപിക്കുന്നതിനാല് സഞ്ചാരികള്ക്ക് വരാന് പോലും മടിയാണ്. സഞ്ചാരികള് വരാതായപ്പോള് അടച്ചിട്ട ഫോര്ട്ട് കൊച്ചി ചരിത്രമുറങ്ങുന്ന ഫോര്ട്ട് കൊച്ചി മുമ്ബ് ഇങ്ങനെയായിരുന്നില്ല. കത്തുന്ന സൂര്യന് കീഴെ ഇളകി മറിയുന്ന തിരമാലകള്. അവ തീരത്തടിയുന്നതും കാത്ത് ഇന്ന് പഴയ ആള്ക്കൂട്ടമില്ല, ആരവങ്ങളില്ല. കടലിന്റെ ഇരമ്ബല് കൂടുതല് വ്യക്തമായി കേള്ക്കാം. തീരത്തെ വഴിയോരക്കച്ചവടക്കാരുടെയും ഉള്ളില് ഇന്ന് ഇതേ ഇരമ്ബലാണ്. വഴിയോരത്ത് ഒരു കുട്ടി പല വര്ണങ്ങളില് പറത്തി വിടുന്ന കുമിളകള് കാറ്റത്ത് പാറിപറന്ന് നടക്കുന്നുണ്ട്. ദിശ അറിയാതെ പാറുന്ന കുമിളകള് പോലെ അല്പ്പായുസ്സാണ് അവരുടെ ജീവിതവും. കച്ചവടമില്ലാതെ അടുത്തത് എന്ത് എന്ന ചോദ്യത്തിന് മുന്നില് പകച്ചു നില്ക്കുകയാണ് അവര്. മുന് വര്ഷങ്ങളില് തിക്കും തിരക്കും അനുഭവപ്പെട്ട കടകളില്, കടക്കാര് ഇന്ന് ആളുകളെ വിളിച്ച് കയറ്റി കച്ചവടം നടത്താന് ശ്രമിക്കുകയാണ്. ദിവസം തീരുമ്ബോള് കിട്ടുന്ന തുച്ഛമായ വരുമാനം പ്രതീക്ഷിച്ചാണ് അവര് പൊരിവെയിലത്ത് സഞ്ചാരികളെയും കാത്തിരിക്കുന്നത്. ചില ദിവസങ്ങളില് അവര്ക്കു പരിപൂര്ണ്ണ നിരാശയാണ് ഫലം. കുട്ടികളുടെ കളിയും ചിരിയുമില്ലാത്ത പാര്ക്ക്, ഫോര്ട്ട് കൊച്ചി തീരത്തെ മൂകമാക്കുന്നു. ഇവിടെ കൂടുതലായും ഫ്രാന്സ്, ജര്മ്മനി തുടങ്ങിയ രാജ്യങ്ങളില് നിന്നുള്ളവരാണ് ടൂറിസ്റ്റുകളായി എത്തുന്നത്. കോവിഡ് സാഹചര്യത്തില് വിദേശികള്ക്ക് കേരളത്തിലേക്ക് എത്തിച്ചേരാന് കഴിയാത്തത് ഞങ്ങളെ വളരെയേറെ ബാധിച്ചിട്ടുണ്ട്. വരുമാനം കുറഞ്ഞതനുസരിച്ച് ചെലവ് ചുരുക്കിയാണ് കാര്യങ്ങള് മുന്നോട്ട് കൊണ്ടുപോകുന്നത്. 24 വര്ഷങ്ങളായി ചിറമേല് റെസിഡന്സി എന്ന ഹെറിറ്റേജ് ഹോം സ്റ്റേ നടത്തികൊണ്ടുപോരുന്ന ആശ അന്നാ എലിസബത്ത് പറഞ്ഞു. ആരെങ്കിലും വന്നാല് അല്ലേ തങ്ങള്ക്ക് ഉപജീവനത്തുനുള്ള വഴിയാകൂ എന്ന് അവര് പറയുന്നു. വിദേശികളായ വിനോദസഞ്ചാരികള്ക്ക് താമസ സൗകര്യം ഒരുക്കാന് ഒട്ടേറെ റിസോര്ട്ടുകളും ഹെറിറ്റേജ് ഹോം സ്റ്റേകളുമാണ് ഇവിടെയുള്ളത്. ടൂറിസ്റ്റുകളുടെ അഭാവം വളരെയേറെ ബാധിച്ച ഒരു മേഖല കൂടിയാണ് ഇത്. ആശ അന്നാ എലിസബത്ത്, അവരുടെ ഭര്ത്താവിന്റെ മരണത്തിനു ശേഷം തന്റെ മക്കളെ നല്ല നിലയില് എത്തിച്ചത് ഇതില് നിന്ന് ലഭിച്ച വരുമാനത്തിലാണ്. ഈ റിസോര്ട്ടിനെ ആശ്രയിച്ച് കഴിയുന്ന മറ്റ് ജോലിക്കാരും ഇതേ ബുദ്ധിമുട്ടിലൂടെയാണ് കടന്ന് പോയിക്കൊണ്ടിരിക്കുന്നത്. ഫോര്ട്ട് കൊച്ചിയിലെ ചെറുകിട തുണിവ്യാപാരി സുധീര് സഞ്ചാരികളെ ആകര്ഷിക്കാനായി വിവിധ വര്ണ്ണങ്ങളിലുള്ള വസ്ത്രങ്ങള് കടയുടെ മുന്ഭാഗത്ത് തൂക്കിയിടുന്ന തിരക്കിലാണ് നാല്പത് വയസ്സ് തോന്നിക്കുന്ന സുധീര്. പതിനാല് വര്ഷമായി ചെയ്യുന്ന സുധീറിന്റെ കച്ചവടം ഇപ്പോള് വളരെ മോശമാണ്. രണ്ടു സീസണ് കോവിഡ് കാരണം പോയി, അതിനു മുന്പ് രണ്ടു വെള്ളപ്പൊക്കം വന്നു, പിന്നെ നിപ്പ വൈറസ് വന്നു. അങ്ങനെ 4 വര്ഷം പോയി സുധീര് പറഞ്ഞു. ഇത്തരം പ്രതിസന്ധികളില് വര്ഷങ്ങളായി ദുരിതം അനുഭവിക്കുകയാണ് സുധീറും കുടുംബവും. കുടുംബം പോറ്റാന് മറ്റൊരു ജോലിയെക്കൂടി ആശ്രയിക്കേണ്ടി വരുന്ന അവസ്ഥയാണ് ഇദ്ദേഹത്തിന്. കോവിഡ് മഹാമാരി അത്യധികം വേട്ടയാടിയ മേഖലയാണ് ടൂറിസം. കേരളത്തില് അതിനിരയായ വിനോദ സഞ്ചാര കേന്ദ്രങ്ങളില് ഒന്നാണ് ഫോര്ട്ട്കൊച്ചി. ചരിത്രമുറങ്ങുന്ന ഈ മണ്ണില് സ്വാദേശികളും വിദേശികളുമടക്കം അനേകം ആളുകളാണ് ദിവസേന എത്തി ചേര്ന്നിരുന്നത്. വഴിയോര കച്ചവടക്കാര് മുതല് വന്വിപണികള് വരെ ഇവരെ ആശ്രയിച്ചാണ് കഴിയുന്നത്. ടൂറിസം മേഖല ബന്ധപ്പെടുത്തികൊണ്ടുള്ള സര്ക്കാരിന്റെ വരുമാനവും നിലച്ചിരിക്കുകയാണ്. വിനോദ സഞ്ചാരികളെ ആകര്ഷിക്കാനായി പുതിയ പദ്ധതികള് ആവഷ്കരിക്കുന്നതിനിടയിലാണ് കോവിഡ് വ്യാപനം രൂക്ഷമായിക്കൊണ്ടിരിക്കുന്നത്. സഞ്ചാരികളെ കാത്തുകഴിയുന്ന ബോട്ടുകള് പ്രളയം, നിപ്പ തുടങ്ങിയവ കേരളത്തെ ബാധിച്ച സമയത്ത് പൂര്ണമായും അടച്ചിടേണ്ട അവസ്ഥയായിരുന്നു കച്ചവടക്കാര്ക്ക്. പഴയ അവസ്ഥയിലേക്ക് മടങ്ങാനുള്ള പരിശ്രമത്തിലാണ് കോവിഡും വന്നെത്തിയത്. ഒമ്ബത് മാസം ആണ് വീണ്ടും കച്ചവടം നിര്ത്തിവെക്കേണ്ടി വന്നത്. ഫോര്ട്ട്കൊച്ചി പോലുള്ള സ്ഥലത്തു വരുമാനം ഇല്ലാത്ത അവസ്ഥയില് കടവാടക പോലും കൊടുക്കാന് കഴിയാത്ത അവസ്ഥയിലാണ് കച്ചവടക്കാര്. യൂറോപ്യന് രാജ്യങ്ങളില് നിന്നും മറ്റുമുള്ളവര്ക്ക് കേരളത്തില് എത്തിച്ചേരാന് കഴിയാത്തതും ഒരു വെല്ലുവിളിയാണ്. റിസോര്ട്ടുകളും ഹെറിറ്റേജ് ഹോം സ്റ്റേകളും വിനോദസഞ്ചാരികളില്ലാണ്ട് പൂട്ടിയിടേണ്ട അവസ്ഥയാണ്. ഇതുപോലുള്ള മേഖലകളെ ആശ്രയിച്ച് കഴിയുന്ന അനേകായിരം ആളുകളുടെ ജീവിതം പ്രതിസന്ധിയിലാണ്. സെന്റ് ഫ്രാന്സിസ് പള്ളി, മട്ടാഞ്ചേരി കൊട്ടാരം, ജൂതത്തെരുവ്, ഫോര്ട്ട് കൊച്ചി ബീച്ച്, തുടങ്ങിയ സ്ഥലങ്ങളിലൊക്കെ ഇന്ന് തിരക്ക് വളരെ കുറവാണ്. കേരളത്തിലെ ഏറ്റവും കൂടുതല് കോവിഡ് കേസുകള് റിപ്പോര്ട്ട് ചെയ്യുന്ന ജില്ലകളില് ഒന്നാണ് എറണാകുളം. എറണാകുളം ജില്ലയിലെ മിക്ക പ്രദേശങ്ങളും ആഴ്ചകള് മാറി മാറി കണ്ടൈന്മെന്റ് സോണുകളാകുന്നതിനാല് അങ്ങോട്ടുള്ള യാത്രകള്ക്കും വിലക്ക് ഏര്പ്പെടുത്തിയിട്ടുണ്ട്. ബീച്ചില് അടിഞ്ഞുകൂടിയ മാലിന്യം കുമിഞ്ഞു കൂടുന്ന മാലിന്യകൂമ്ബാരമാണ് ഫോര്ട്ട് കൊച്ചിയുടെ മറ്റൊരു പ്രതിസന്ധി. വിനോദ സഞ്ചാരികളുടെ സന്ദര്ശനം കുറവാണെങ്കിലും ഫോര്ട്ട്കൊച്ചി ഇന്ന് അവശിഷ്ടങ്ങളാല് കുന്നു കൂടുകയാണ്. ഇതു അവിടെ ജീവിക്കുന്നവരെയും വിനോദ സഞ്ചാരികളെയും ഒരുപോലെ ബാധിക്കുന്നുണ്ട്. ഒട്ടേറെ ആരോഗ്യപ്രശ്നങ്ങള് സൃഷ്ടിക്കാനും ഇവ കാരണമാകുന്നു. കടല് തീരം പ്ലാസ്റ്റിക് മാലിന്യങ്ങള് നിറഞ്ഞിരിക്കുന്നു. കടലില് ഉപേക്ഷിക്കുന്ന മാലിന്യങ്ങള് തീരത്തടിയുന്നതും കടല് കയറ്റത്തെ തുടര്ന്ന് വിസ്തൃതി കുറഞ്ഞതും ഫോര്ട്ട് കൊച്ചി തീരത്തെ പ്രധാന ബീച്ചുകളുടെ പട്ടികയില് നിന്നും പുറത്താകാന് കാരണമായി. വിദേശ വിനോദ സഞ്ചാരികളെ ആകര്ഷിക്കുന്നതടക്കമുള്ള സൗകര്യങ്ങള് വിലയിരുത്തിയാണ് കടല് തീരം പട്ടിക തയാറാക്കുന്നത്. 2018 വരെ കൊച്ചി തീരം രാജ്യത്തെ മികച്ച തീരം പട്ടികയില് ഇടം പിടിച്ചിരുന്നു. ദുരന്തങ്ങള് ഇതുപോലെ തുടരുകയാണെങ്കില് ടൂറിസം മേഖലയെ ആശ്രയിക്കുന്നവരുടെ ജീവിതം ഇനിയും ചോദ്യചിഹ്നമായി തുടരും.